Tyrkia i Eurovision Song Contest

Tyrkia debuterte i Eurovision Song Contest i 1975 og deltok til sammen 34 ganger inntil landet trakk seg fra konkurransen i 2012 på ubestemt tid. Fraværet ble først forklart med misnøye med stemmereglene i konkurransen og innføringen av «de fem store landene». Siden har politisk opposisjon og regimekritikere forklart fraværet med politiske årsaker, og at konkurransen er «for liberal» for det sittende Erdogan-styret.

Tyrkia har vunnet konkurransen én gang, i 2003 da Sertab Erener deltok med «Everyway That I Can». Landet har også tre sisteplasser, to av dem uten poeng.

Historikk 
Det var Tyrkias statlige kringkaster, TRT, som deltok i Eurovision Song Contest på vegne av Tyrkia. Landet debuterte i 1975 og kom da en sisteplass med «Seninle Bir Dakika», fremført av Semiha Yankı. Tyrkia hadde liten suksess i konkurransen inntil 2000, og de eneste topp ti-plasseringene kom med en niendeplass i 1986 og en tredjeplass i 1997. Først da landet gikk over til å synge på engelsk i 2003, kom den første seieren da Sertab Erener og «Everyway That I Can» slo Belgia med to poeng.Seieren var starten på en lang periode med høye plasseringer for Tyrkia. På hjemmebane i 2004 kom gruppen Athena på en fjerdeplass. To nye fjerdeplasser fulgte i 2007 og 2009, og i Bærum i 2010 kom gruppen maNga på en andreplass. I 2011 ble Tyrkia slått ut i sin semifinale, dette var første og eneste gang at landet ikke kvalifiserte seg til finalen siden semifinaleordningen ble innført i 2004.

Tyrkia trekker seg 
Ved flere anledninger har Tyrkia stått over konkurransen, første gang i 1976 og 1977. I 1979 hadde Tyrkia valgt både sang og artist, men landet trakk seg fra konkurransen kort tid før finalen. Årsaken var at finalen skulle holdes i Jerusalem, og de arabiske nabolandene krevde at den tyrkiske regjeringen måtte trekke landet fra konkurransen på grunn av den arabiske konflikten med vertsnasjonen Israel.

I 1994 var ikke Tyrkia kvalifisert for finalen på grunn av den dårlige plasseringen året før, men fra 1995 deltok Tyrkia hvert eneste år til og med 2012.

I desember 2012 offentliggjorde TRT at de ikke ville delta i Eurovision Song Contest 2013 i Malmö. Den tyrkiske kringkasteren begrunnet avgjørelsen med at de ikke var fornøyde med de nye stemmereglene i konkurransen. Siden har Tyrkias politiske opposisjon og regimekritikere forklart fraværet med politiske årsaker, og at konkurransen er «for liberal» for det sittende Erdogan-styret. 

Tyrkia har ikke deltatt siden, og TRT har foreløpig ingen planer om å delta i Eurovision Song Contest igjen. Men den politiske opposisjonen har sagt at de ønsker at landet skal returnere til konkurransen dersom de vinner valget i mai 2023.

Deltakere 
Under er en liste over Tyrkias deltakere, plasseringer og poeng i konkurransen.
Fargekoder

Stemmehistorikk 
Under er en oversikt over Tyrkias avgitte og mottatte poeng i alle finaler fra 1975 til 2012. Tallene er hentet fra ESC Database.

Vertskap

Kommentatorer og poengopplesere 
Frem til 2012 kommenterte den tyrkiske tv-programlederen Bülend Özveren 29 av de 38 finalene som tyrkisk fjernsyn sendte. Han er dermed en av Eurovision-kommentatorene med lengst fartstid i konkurransens historie.

Se også 
 Tyrkia i Tyrkvisjonens sangkonkurranse

Referanser 

Land i Eurovision Song Contest